Document ID: 32003D0171

Nõukogu otsus,
27. veebruar 2003,
millega muudetakse otsust 2000/265/EÜ finantsmääruse kehtestamise kohta, millega reguleeritakse eelarveaspektide haldamist seoses nõukogu asepeasekretäri poolt teatud liikmesriikide nimel sõlmitud lepingutega Schengeni keskkonna side infrastruktuuri (Sisnet) paigaldamise ja toimimise kohta
(2003/171/EÜ)
EUROOPA LIIDU NÕUKOGU,
võttes arvesse Euroopa Liidu lepingule ja Euroopa Ühenduse asutamislepingule lisatud Schengeni acquis' Euroopa Liitu integreerimise protokolli (edaspidi "Schengeni protokoll") artikli 2 lõike 1 teise lõigu esimest lauset
ning arvestades järgmist:
(1) Nõukogu asepeasekretäri volitati otsusega 1999/870/EÜ [1] esindama Schengeni acquis' Euroopa Liitu integreerimisega seoses teatud liikmesriike Schengeni keskkonna sideinfrastruktuuri (edaspidi "Sisnet") paigaldamist ja toimimist käsitlevate lepingute sõlmimisel ja haldamisel.
(2) Nimetatud lepingutest tulenevaid rahalisi kohustusi ei kaeta Euroopa Liidu üldeelarvest. Seepärast ei saa kohaldada Euroopa ühenduste üldeelarve suhtes kohaldatava 21. detsembri 1977. aasta finantsmääruse [2] sätteid.
(3) Seetõttu võeti otsuse 2000/265/EÜ [3] alusel vastu finantsmäärus, millega kehtestatakse erieeskirjad, milles määratletakse lepingute sõlmimise käigus tekkinud kulutuste katmiseks ja nimetatud lepingute sõlmimisest tulenevate kohustuste täitmiseks vajaliku eelarve koostamise ja täitmise, asjaomaste riikide poolt tehtavate sissemaksete sissenõudmise ning raamatupidamisaruannete esitamise ja auditeerimise üksikasjalik kord.
(4) Vastavalt määruse (EÜ, Euratom) nr 1605/2002 - Euroopa ühenduste uus finantsmäärus - sätetele on ühenduse institutsioonide sisemise finantskontrolli menetlustesse tehtud teatud muudatusi, mis nõuavad otsuses 2000/265/EÜ sisalduva finantsmääruse tehnilist korrigeerimist.
(5) Käesolev otsus kätkeb endas Schengeni acquis' edasiarendamist Schengeni protokolli tähenduses,
ON VASTU VÕTNUD JÄRGMISE OTSUSE:
Artikkel 1
Otsuse 2000/265/EÜ artikkel 14 asendatakse järgmisega:
"Artikkel 14
Sisekontrolöri ülesannet täidab asepeasekretäri otsusega selleks eesmärgiks määratud nõukogu peasekretariaadi ametnik või teenistuja, kes määrab kindlaks käesoleva kontrollimise tingimused."
Artikkel 2
1. Käesolevat otsust kohaldatakse alates 1. jaanuarist 2003.
2. Käesolev otsus avaldatakse Euroopa Liidu Teatajas.
Brüssel, 27. veebruar 2003

Labels: 3
12
2
11